Ο ΠΟΛΙΤΙΣΜΟΣ ΤΗΣ ΠΟΛΙΤΙΚΗΣ

ΚΑΙ Η ΠΟΛΙΤΙΚΗ ΤΟΥ ΠΟΛΙΤΙΣΜΟΥ

Η πολιτική ως έκφραση της πόλις και του πολίτη –συμπεριλαμβανομένου και της Τοπικής Αυτοδιοίκησης– δημιουργεί πολιτισμό προς το συμφέρον των τοπικών κοινωνιών. Ο πολιτισμός αυτός δεν είναι απλά Τέχνη, αλλά επέκταση όλων των δράσεων κάθε ενεργού πολίτη και των πολιτικών (Τοπική Αυτοδιοίκηση) στη συνοχή και την ενεργητικότητα της κοινωνίας.

Πώς λειτουργεί, σε ένα υγιές πολιτικό περιβάλλον, ο πολιτικός πολιτισμός; Στην ευχή από την Ακολουθία επί εγκαταστάσει Δημοτικής ή Κοινοτικής αρχής διαβάζουμε: «… Άρχων ειρήνης και δικαιοσύνης Κριτά συ έδωκας ημίν άρχοντας κατά την καρδίαν ημών, αυτός δε και δος αυτοίς άρχειν μετ’ επιστήμης, ότι χαλεπού του ειδέναι άρχεσθαι χαλεπώτερον έστι το άρχειν ανθρώπων.[…] Διακονησάτωσαν και ου διακονηθήτωσαν ουκ άρξουσιν ούτοι εν ημίν, αλλά συ άρξεις ημών δι’ αυτών ότι πάσα αρχή και εξουσία υπό σου τέτακται και ουκ έστιν εξουσία ει μη υπό σου…».

Ο πολιτικός είναι διάκονος της κοινωνίας και δεν συμπεριφέρεται ως εξουσία. Μεριμνά για το κοινό καλό και όχι για προσωπικά συμφέροντα. Όταν μιλάμε για ευθύνη και χρέος στην κοινωνία των ενεργών πολιτών, η Εκκλησία και κάθε θρησκευτική κοινότητα είναι μέλος της Κοινωνίας των Πολιτών. Αυτό κάνει τον κάθε πιστό ένα ενεργό πολίτη ο οποίος δεν βρίσκεται στο περιθώριο. Το πρόβλημα εντοπίζεται στην άγνοια της πολιτικής ευθύνης του πολίτη-πιστού στον κόσμο κι από αυτό προέρχεται και η πολιτική συμπεριφορά του η οποία, όπως δείχνουν τα πράγματα, κινείται μεταξύ αδιαφορίας και προσωπικού φτηνού ρουσφετιού. Ένας ακόμη λόγος είναι ότι επί πολλά έτη καλλιεργείται στο λαό μας μία άμεση η έμμεση προπαγάνδα, αλλά προπάντων γιατί ο τόπος μας περνά μία ηθική κρίση, μία κρίση, που όπως έχει επισημανθεί από τις πολιτικές παρατάξεις, έχει φτάσει στα θεμέλια του ψυχικού και κοινωνικού μας βίου με πολλές δυσάρεστες συνέπειες. Η στάση του κάθε πολίτη-πιστού δεν είναι μάχη μεταξύ Δεξιάς και Αριστεράς, μεταξύ Συντήρησης και Προόδου, όπως τόσο παραπλανητικά δημαγωγείται ο Ελληνικός Λαός, αλλά τρόπος συνύπαρξης και κοινού βίου, ακόμη και αν υπάρχει απόρριψη. Για τον πιστό σημασία έχει να μην προβούμε με τις ενέργειές μας στην αποσύνθεση της κοινωνίας και στον αφανισμό της, αλλά στην αναγέννησή της.

Την προσφορά-διακονία του πολιτικού (Τοπική Αυτοδιοίκηση) σε σχέση με τις τοπικές κοινωνίες μπορούμε να την αναπτύξουμε με δύο συγκεκριμένα παραδείγματα.

Το πρώτο παράδειγμα έχει σχέση με το Φυσικό Περιβάλλον. Ο Μακαριστός Οικουμενικός Πατριάρχης Δημήτριος σε μήνυμά Του την 1η Σεπτεμβρίου 1989, ορίζει την ημέρα αυτή, που κατά το βυζαντινό ημερολόγιο είναι η πρώτη ημέρα του Εκκλησιαστικού έτους, ως ημέρα προστασίας του Φυσικού Περιβάλλοντος.

Πέρα από την επισήμανση «των ειδικών» όλοι μας παρατηρούμε τα τελευταία χρόνια και στη Χώρα μας και στην Κρήτη ακραία φυσικά φαινόμενα (ανομβρίες, αποξήρανση ή μόλυνση των πηγών, λιμνών και ποταμών, εξαφάνιση ζωικών και φυτικών ειδών), που φανερώνουν μία αναστάτωση στους νόμους της φύσης. Η αναστάτωση αυτή εκφράζεται και στους νόμους της κοινωνικής συμπεριφοράς των ανθρώπων. Η καταστροφική αυτή συμπεριφορά του σύγχρονου ανθρώπου εντοπίζεται και στο Πατριαρχικό Μήνυμα (2020) της Α.Θ.Π. του Οικουμενικού Πατριάρχου κ.κ. Βαρθολομαίου Α΄, ο οποίος τονίζει ότι «Δεν υπάρχει αληθής πρόοδος, η οποία στηρίζεται εις την καταστροφήν του φυσικού περιβάλλοντος. Είναι αδιανόητον να λαμβάνωνται οικονομικαί αποφάσεις χωρίς να συνυπολογίζωνται αι οικολογικαί επιπτώσεις των. Η οικονομική ανάπτυξις δεν είναι δυνατόν να παραμένη εφιάλτης διά την οικολογίαν. Είμεθα βέβαιοι ότι υπάρχει εναλλακτική οδός οικονομικής οργανώσεως και αναπτύξεως έναντι του οικονομισμού και του προσανατολισμού της οικονομικής δραστηριότητος εις την μεγιστοποίησιν της κερδοφορίας. Το μέλλον της ανθρωπότητος δεν είναι ο “homo oeconomicus”».

Από την πλευρά της Ορθοδόξου Ακαδημίας Κρήτης μέσω των εκπαιδευτικών προγραμμάτων του Ινστιτούτου Θεολογίας και Οικολογίας προβάλλεται ο οικολογικός πολιτισμός της Ορθοδοξίας. Προγράμματα που δίδουν τη δυνατότητα στους νέους να δραστηριοποιηθούν στο σχολικό περιβάλλον με την ίδρυση των ενεργειακών κοινοτήτων, την κατανόηση της απλότητας και της λιτότητας και του ασκητικού ήθους, του συμμετοχικού τρόπου του βίου και της θυσιαστικής αγάπης. Η Τοπική Αυτοδιοίκηση έχει πολλές δυνατότητες να αναδείξει αυτόν τον οικολογικό πολιτισμό με προώθηση των ΑΠΕ, αλλά και των Ενεργειακών Συνεταιρισμών (Νόμος 4513, ΦΕΚ 9/23-1-2018).

Το δεύτερο παράδειγμα έχει σχέση με την κοινωνική συνοχή της εκάστοτε τοπικής κοινωνίας και κυρίως με την κοινωνική οικονομία.

Διαβάζω από το βιβλίο του μακαριστού Κισάμου και Σελίνου κυρού Ειρηναίου (Γαλανάκη), Ο Χριστός σημάδεψε την Κρήτη, το Κεφάλαιο «Το ιερό Κοινοβούλιο» (σελ. 128-129): «Θυμούμαι, πως κρατούσε ακόμη στα παιδικά μου χρόνια η παράδοση του Ιερού Κοινοβουλίου. […] θυμούμαι ακόμη τον αυλόγυρο αυτό κάθε Κυριακή και κάθε σχόλη στις καλοκαιρινές μέρες. Όταν τελείωνε η λειτουργία, οι γυναίκες φεύγανε βιαστικά, για να μαγειρέψουν και ν’ αποδεχτούνε περαστικούς και μουσαφίρηδες. Οι άντρες όμως κάθονταν στα πεζούλια του αυλόγυρου και περίμεναν να αποτελειώσει κι ο παπάς και να προβάλει στην πόρτα: Καλημέρα χωριανοί… ότι να φάτε ψωμί, θα πάρετε τα μουλάρια σας να κουβαλήσουμε τσι πέτρες για το σχολειό… Καλημέρα χωριανοί… το νερό του πηγαδιού απόκαμε και πρέπει να το βαθύνουμε… Καλημέρα χωριανοί… στον κάτω δέτη του… εχάλασε ο δρόμος και πρέπει να τον αναπιάσουμε, για να περνούμε το χειμώνα. Ύστερα από τον παπά, ο προεστός, ο δάσκαλος (όταν υπήρχε) ο αναγνώστης παίρνανε το λόγο κι ο καθένας μιλούσε για το ζήτημα, που απασχολούσε το χωριό, έλεγε τη γνώμη του κι έκανε το κουμάντο και το καπετανιλίκι του…».

Στις ημέρες μας η ύπαιθρος και τα χωριά συνεχίζουν να μαραζώνουν κοινωνικά, παρά την οικονομική κρίση στα μεγάλα αστικά κέντρα και τα αντίστοιχα οικονομικά κίνητρα που υπάρχουν για τους νέους αγρότες. Οι νέοι εγκαταλείπουν τα χωριά τους ακόμη και όταν οι οικονομικές συνθήκες είναι χειρότερες στις πόλεις και με υψηλότερο κόστος ζωής. Διαπιστώνεται έτσι ότι, τα οικονομικά κίνητρα για τους νέους αγρότες και κυρίως για τις νέες γυναίκες δεν επαρκούν για να παραμείνουν και να εργαστούν στα χωριά τους. Το πρόβλημα πιστεύω ότι είναι πολιτισμικό και πολιτιστικό για αυτούς που θα ήθελαν να μείνουν στις αγροτικές περιοχές και μικρές πόλεις της επαρχίας και σαν τέτοιο καταγράφεται τις τελευταίες δεκαετίες. Έχει να κάνει με την ποιότητα ζωής, την πολιτιστική πρόσβαση και την πολιτιστική ταυτότητα, όπως και με τη στάση ζωής που δυστυχώς απαξιώνει τον κοινοτικό πολιτισμό της υπαίθρου.

Στη μετάβαση από το αγροτικό μοντέλο της Β΄ Βιομηχανικής Επανάστασης στο οριζόντιο μοντέλο της παραγωγής και των κοινωνικών δικτύων της Γ΄ Βιομηχανικής Επανάστασης, στο οποίο δεν χρειάζεται οι άνθρωποι να συγκεντρώνονται στα μεγάλα αστικά κέντρα για να εξελιχθούν στην εργασία, πρέπει να περάσουμε στο μοντέλο της Δ΄ Βιομηχανικής Επανάστασης. Στις νέες συνθήκες ολόκληρα χωριά, καλά οργανωμένα, μπορούν να προοδεύουν στην πληροφορική, στην ενέργεια και τον πολιτισμό, αλλά και στη μεταποίηση εξελιγμένων αγροτικών προϊόντων.

Απαραίτητη προϋπόθεση είναι η κατανόηση των νέων δυνατοτήτων της εποχής μας από τους πολίτες του αγροτικού χώρου και ιδιαίτερα από την Τοπική Αυτοδιοίκηση, ώστε να προσαρμόσει την πολιτιστική της πολιτική στα νέα δεδομένα. Δεν αντιμετωπίζεται η πολιτιστική κληρονομιά μόνον ως «φολκλόρ» για τουρίστες, αλλά ως τοπική πολιτιστική λειτουργία και συμμετοχή.

Χρειαζόμαστε ένα συνολικό αφήγημα της πολιτιστικής ταυτότητας της περιοχής, το οποίο μπορεί να αποτελέσει ένα χρήσιμο εργαλείο όχι μόνο στη διατήρηση, αναβάθμιση και ανάδειξη της αυθεντικής αγροτικής πολιτιστικής κληρονομιάς, αλλά και σύγχρονης πολιτιστικής δημιουργίας. Αναφερόμαστε στο μετασχηματισμό των πολιτιστικών πόρων και τη διαμόρφωση νέου πολιτιστικού προϊόντος κοινωνικής εμπειρίας και πολιτιστικής πολιτικής στα όρια του Δήμου και της Περιφέρειας.

Το ζητούμενο είναι, εάν υπάρχει, μία πολιτιστική πολιτική των Δήμων απέναντι στην ερήμωση της υπαίθρου. Η πολιτιστική πολιτική είναι μία πολυσύνθετη διαδικασία συλλογικής δημιουργίας στην οποία εμπλέκεται η τοπική κοινωνία, ο Δήμος, οι εθελοντικοί φορείς, οι χορηγοί δωρητές στην καλλιτεχνική δημιουργία. Το πολιτιστικό προϊόν δεν είναι ένα εμπόρευμα της αγοράς, ούτε αποκλειστικά του Δήμου και του Κράτους. Ούτε βέβαια περιοριστικά υπόθεση του πολιτιστικού τουρισμού. Είναι συν-λειτουργία της τοπικής κοινωνίας. Τα μνημεία και έργα της πολιτιστικής κληρονομιάς, τα έργα τέχνης, κάστρα, μοναστήρια, δημοτικά τραγούδια κ.τ.λ. δεν φτιάχτηκαν έχοντας υπόψη τους τουρίστες, αλλά τις εκάστοτε τοπικές κοινωνικές ανάγκες.

Από αυτή τη λογική βάση πρέπει να ξεκινάει σήμερα και η πολιτιστική πολιτική των Δήμων με στόχο την πολιτιστική παιδεία και τη βιωσιμότητα της τοπικής κοινωνίας, για να ξαναγίνει ελκυστική η ύπαιθρος στους νέους και σε όλους εκείνους που θέλουν να δημιουργήσουν στον τόπο τους, μέσα από ένα νέο «ιερό κοινοβούλιο». Κι αυτό θα είναι ο νέος πυλώνας προβληματισμού της Ορθοδόξου Ακαδημίας Κρήτης με έμφαση στην «κοινωνική οικονομία», η οποία θα αναπτυχθεί στα επόμενα χρόνια.